DA se nasionale woordvoerder bedank onverwagsPhumzile van Damme (Foto: Twitter) Phumzile van Damme, nasionale woordvoerder van die Demokratiese Alliansie, het Woensdag onverwags haar bedanking aangekondig. Die uitgesproke Van Damme het in ŉ reeks plasings op haar amptelike Twitter-rekening bewerings, dat sy bedank as gevolg van ŉ verdeling in die DA, verwerp. Sy is pasgetroud en het gesê sy wil op haar gesin fokus en verder studeer. “Dis waar, ek het as die DA se nasionale woordvoerder bedank. Ek bly ŉ lid van die party, ŉ LP en die skaduminister van kommunikasie. Ek is lief vir die DA en is toegewyd om ŉ beter toekoms vir Suid-Afrika te bou saam met die party vir wie ek lief is,” het Van Damme geskryf. “Daar sal ongetwyfeld baie spekulasie wees. Ek wil baie graag uitgesluit word van enige gerugte wat my as ŉ arme vrou uitbeeld wat deur mans geboelie is, soos wat gereeld gebeur met vroue in die DA. Dis nie wie ek is nie, en dis nie wat gebeur het nie. “Ek wil op ander dinge fokus. Ek is pasgetroud en wil met ŉ gesin begin (nee, ek is nie swanger nie). Ek het ingeskryf vir ŉ deeltydse afstandonderrig meesters[graad]. Ek wil meer balans in my lewe hê, en op myself en om die land te herstel, fokus.” Die DA het nog nie kommentaar gelewer nie.